Súradnice: 48°33′01″S 19°12′27″V﻿ / ﻿48,5502°S 19,2075°V﻿ / 48.5502; 19.2075

**Drieňovský potok** (v stredoveku *Hadinec*) je potok v Podpoľaní v juhozápadnej časti územia obce Zvolenská Slatina v okrese Zvolen. Je to ľavostranný prítok Slatiny v povodí Hrona; má dĺžku 5,0 km. Je vodným tokom IV. rádu. Hydrologické poradie (číslo povodia): 4-23-03-1781. Geomorfologická kategorizácia: geomorfologický celok Javorie, geomorfologický podcelok Lomnianska vrchovina.

Prameň
------

Vodný tok pramení v nadmorskej výške 644 m n. m. v spodnej časti kotliny tvorenej východným úbočím vrchu *Človekovo* (845 m n. m.), severným úbočím hrebeňa *Drieň* ({{mnm|864}) a západným úbočím vrchu *Makovisko* (713 m n. m.) v katastrálnom území obce Zvolenská Slatina v okrese Zvolen.

Opis toku
---------

*Drieňovský potok* z prameňa tečie severovýchodným smerom 0,3 km, kde sa stáča do severného smeru. V nadmorskej výške 475 m n. m. mení smer svojho toku na severozápad, po krátkom úseku priberá bezmenný prítok, tečie pod západným svahom vrchu *Geberanica* a posledných 200 m pred ústím mení smer na západ.

Vodný tok *Drieňovský potok* má v svojej hornej časti jeden bezmenný ľavostranný prítok so zaústením v nadmorskej výške 472 m n. m.; pramení, preteká a ústi v lesnom extraviláne obce Zvolenská Slatina.  *Drieňovský potok* pramení, preteká a ústi v geomorfologickom celku Javorie, v geomorfologickom podcelku Lomnianska vrchovina.

Pôvod názvu
-----------

Názov potoka *Drieňovský potok* súvisí s charakteristickým výskytom dreviny z čeľade drieňovitých drieňa obyčajného (*Cornus mas*) v priestore, v ktorom tento vodný tok pramení a preteká. Vodný tok *Drieňovský potok* pramení na severnom úbočí hrebeňa *Drieň* (Lomnianska vrchovina, 864 m n. m.). Je zrejmé, že tieto obidve toponymá vzájomne súvisia.

Z toponyma *Drieň* rozšíreného o príponu menného adjektíva *-ov* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Drieňovský potok* ako súčasť veľmi početnej skupiny názvov v slovenskej toponymii, najmä hydronymii. V pomenovacom procese toponým bol primárne pomenovaný hrebeň *Drieň* a vodný tok *Drieňovský potok* bol týmto procesom dotknutý až sekundárne. Názov hrebeňa *Drieň* bol štandardizovaný v roku 1993. Názov vodného toku *Drieňovský potok* bol štandardizovaný v roku 2008.

Značný počet názvov iných potokov na Slovensku obsahuje slovný základ všeobecného podstatného mena *drieň*: Drienický potok, Drienok, Drieňov, Drieňová, Drienovec, Drieňovec (prítok Budinského potoka), Drieňovec (prítok kanála Veľké Revištia-Bežovce), Drienovka, Drienovský potok, Drieňovský potok (prítok Východného Turca), Drieňovský potok (prítok Kútočného potoka), Drieňovský potok (prítok Mačacieho potoka), Drieňovský potok (prítok Štiavnice), Drieňový potok (prítok Žitavy), Drieňový potok (prítok Bukového potoka) i kanálov: Drieňový kanál, Drieňovský kanál, Drieňovec. Názvy týchto vodných tokov majú podobnú motiváciu: buď v svojom pomenovacom procese prebrali s prípadnou modifikáciou do svojho názvu časť názvu sídelného objektu (obce, časti obce) respektíve nesídelného objektu (vrchu, lesa) alebo v pomenovacom procese primárne využili slovný základ apelatíva *drieň*.

História
--------

Vodný tok *Drieňovský potok* niesol v stredoveku názov *Hadinec*. Z roka 1563 je záznam *Hadinecz*. Motivácia stredovekého toponyma *Hadinec* reflektuje kľukatý, krivoľaký, hadovitý priebeh pomenúvaného vodného toku.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-10-04).
2. ↑   KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-10-07]
3. ↑  Priebeh vodného toku Drieňovský potok (prítok Slatiny) v Základnej báze údajov geografického informačného systému ZB GIS. Dostupné on-line na  [cit. 2021-10-10].
4. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 86. 079-902-87 NVA.
5. ↑  Geografické názvy okresu Zvolen A30. Geografické názvoslovné zoznamy OSN Slovenskej republiky. Bratislava: Úrad geodézie, kartografie a katastra Slovenskej republiky, GK-1031/1993 z 1.6.1993. 102 s. S 73,78. ISBN 80-85672-03-0.
6. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 25, 26, 139 - 142.
7. ↑  Jaromír Krško. *Hydronymia povodia Hrona*. 1. vyd. Banská Bystrica : Univerzita Mateja Bela, Fakulta humanitných vied, 2008. 351 s. ISBN 978-80-8083-611-5. S. 54, 318.
8. ↑  Rozhodnutie Úradu geodézie, kartografie a katastra Slovenskej republiky č. P-2165/2008 zo dňa 8.4.2008 o štandardizácii názvov nesídelných geografických objektov. Príloha č. 1. Spravodajca ÚGKK SR, 2008, ročník 40, čiastka 1, s. 1 - 5. Dostupné na  (2021-10-08).
9. ↑  Štátny ústredný banský archív v Banskej Štiavnici, fond Hlavný komorskogrófsky úrad, fasc. 6034, fol. 152. ).

| * z
* d
* u
Vodné toky v povodí Slatiny |
| --- |
| *Slatina* → *Hron* → *Dunaj* |
| 
* Banský potok
* Bartková
* Biela voda
* Bratkovica
* Budáčov jarok
* Bystrý potok
* ***Detviansky potok***
* Dežmová
* Drieňovský potok
* Gondova jama
* Grúňový potok
* Hájnikovský kanál
* ***Hradná***
* Hrdzavec
* Hukava
* Janovský potok
* Javorinka
* Klátový potok
* Klokočský potok
* ***Kocanský potok***
* Kolárov potok
* Korčínsky potok
* Korytársky potok
* Košútka
* Kriváň
* Krivec
* Krvavník
* Kubová
* Lazný potok
* Liešňanský potok
* Lipov potok
* Lohyňa
* Lučenčík
* Ľubica
* Ľuľovka
* Nemcovka
* ***Neresnica***
* Osikovec
* Piešť
* Pomiaslo
* Pulpava
* Rakytný jarok
* Riečka
* Sekier
* Serava
* Skalený potok
* Slanec
* **Slatina**
* Slatinský potok
* Snoha
* Stožocký potok
* Studená voda
* Sučí potok
* Škrinin
* Trkotský potok
* Tŕňový jarok
* Vígľašský potok
* Závozný jarok
* ***Zolná***

 |